Dunaszekcső község Képviselőtestülete

2/1992.

Jegyzőkönyv

Készült: a Dunaszekcső községi képviselőtestület 1992. január 29-én megtartott üléséről.

Jelen vannak: dr. Schmidt József,

Dr. Pálos Ferenc, 

Dr. Márton Lázár,

Dr. Wilhelm József,

Draskovits Pál,

Szödényi István,

Hetényi Ádám,

Guzsván Lajosné helyi képviselők, továbbá

Hegedűs György, Peteli József, Tóth Árpád, Gubik Gézáné tanácskozási joggal meghívottak.

Távol maradt: Sándor József

Dr. Schmidt József polgármester üdvözli a helyi képviselőket, valamint a tanácskozási joggal meghívottakat.

Megállapítja, hogy az ülés határozatképes, mert a 9 fő képviselő közül 8 fő jelen van.

Ezután az ülést megnyitja, majd javaslatot tesz a napirendi pontokra, melyet a képviselők egyhangúlag elfogadtak, így az alábbi napirendi pontokat tárgyalták meg:

Napirendi pontok:
1.) Lejárt határidejű határozatok, két ülés között történtek

Előadó: dr. Schmidt József polgármester

2.) Falugyűlés előkészítése

Előadó: dr. Schmidt József polgármester

3.) Beszámoló a Balatonmáriafürdői Ifjúsági Tábor 1991. évi működéséről

Előadó: dr. Schmidt József polgármester

4.) Egyebek

NAPIRENDEK TÁRGYALÁSA

1.) napirendi pont: Lejárt….

Dr. Schmidt József polgármester: Elmondja, hogy lejárt határidejű határozatunk nincs.
Két ülés között történtekről:

A Népjóléti Bizottság január 21-én tartott ülést, 7 fő kérelmét tárgyalták meg, míg 4 fő kérelmét elutasították.

A Népjóléti Bizottság 4 tagból állt, Kelemen Antalné írásban lemondott a bizottsági tagságról, ezért helyette választani kell új tagot. Javasolja Sáhó Ernőnét, aki egyben az óvoda gyermekvédelmi felelőse is, és elvállalná ezt a feladatot. Lehetne még tovább bővíteni  a létszámot, hogy páratlan legyen a bizottság létszáma.

Guzsván Lajosné: Egyetért Sáhó Ernőné bizottsági taggá választásával, egyúttal javasolja Bari Józsefet, aki az iskola gyermekvédelmi felelőse.

Dr. Schmidt József polgármester: Már több alkalommal meghívtuk az ülésre, de miután napközis napközis nevelő, délután nem tud eljönni. Esetleg a pártok is delegálhatnának bizottsági tagot.

Peteli József: Gondolkodik, hogy a kisgazda pártból ki lenne jó bizottsági tagnak.

Több hozzászólás nem volt, a képviselőtestület 8 szavazattal 0 ellenében az alábbi határozatot hozta:
7/1992. számú határozat

1. A képviselőtestület a lejárt határidejű határozatokról szóló nemleges jelentést elfogadja, és a két ülés között történt eseményekről szóló tájékoztatást tudomásul veszi.

2. A képviselőtestület Sáhó Ernőné Dunaszekcső, Rózsa u. 15. szám alatti lakost a Népjóléti Bizottság tagjává választja, Kelemen Antalné Dunaszekcső, Szabadság tér 13. szám alatti lakos bizottsági tagságáról való lemondását tudomásul veszi.

2.) napirendi pont: Falugyűlés előkészítése (írásban mellékelve)

Dr. Schmidt József polgármester: Az előterjesztésből kitűnik, hogy az intézményekkel kevesebbet foglalkozik, inkább bővebben a községpolitikai feladatokról kíván szólni.

Kérdés, hozzászólás nem volt, a képviselőtestület 8 szavazattal 0 ellenében az alábbi határozatot hozta:

8/1992. számú határozat
A képviselőtestület a polgármester előterjesztését ebben a formában alkalmasnak tartja a falugyűlés elé terjeszteni.

3.) napirendi pont: Beszámoló a Balatonmáriafürdői Ifjúsági Tábor 1991. évi működéséről

Dr. Schmidt József polgármester: Ismerteti a 20/1990. számú határozatot, mely egy kivétellel megvalósult.

Korábban az iskola működtette a tábort, de továbbra nem vállalta, így önálló intézménnyé vált. 

A tábor vezetője a polgármester, de az ügyek intézésében állandó 5 fő besegít.

1991-ben 10 turnus üdült a táborban, ebből 2 felnőtt turnus volt, a többi gyermek.

A táborozási díj – a kedvezményezett iskoláké – 15 e forint turnusonként. A kedvezményezett iskolák: Dunaszekcső, Lánycsók, Babarc, Szajk. Kívülállóknak 20 e Ft/hét, felnőtteknek 70 Ft/nap.
A tábor nem nyereségorientált, így a bevétele és a kiadása szinte egyszinten áll. 1991-ben a felszerelések pótlására sok pénzt kell fordítani.

1992-ben várható üdülési díjak:

- a kedvezményezett iskoláké: 
16 e Ft/hét

- a kívülálló más iskoláké:      
25 e Ft/hét

- felnőtteknek:                       

30 e Ft/hét, mert helyi adót is kell fizetni 40 Ft/nap/fő összegben. (idegenforgalmi adó)

- ipari iskolások: 


100 Ft/nap/fő

- 6 éven aluli gyermekek üdültetése ingyenes.

1992-ben már kevesebb társadalmi munkát kell elvégezni, mint az előző évben, így a költségráfordítás is alacsonyabb lesz.

Tavaly 50 db jó minőségű ágyat kaptak térítés nélkül, de magasítók kellenének az ágyakhoz. A tábornak nincs állandó gondnoka, ennek következtében, főleg az idegen turnusoknál sok a rongálás. Ennek kiküszöbölése érdekében a kívülálló turnusoknál az idén is és tavaly is saját maga vállalja a gondnoki tisztet, a szabadsága ideje alatt.

Guzsván Lajosné: Újságban olvasta, hogy a gyermeküdültetést valamilyen alap támogatja, majd utána néz, és esetleg lehetne igényelni.

Több hozzászólás nem volt, a képviselőtestület 8 szavazattal 0 ellenében az alábbi határozatot hozta:

9/1992. számú határozat

A képviselőtestület a Tábor 1991. évi működéséről szóló beszámolót elfogadja. 
4.) napirendi pont: Egyebek

Dr. Schmidt József polgármester: Ismerteti a most életbelépő betegszabadságról szóló jogszabályt, melynek értelmében a betegszabadság idejére a dolgozónak legalább az átlagkeresetének a 75%-a fizetendő.

A képviselőtestület hatásköre ettől magasabb % megállapítása. Javasolja a 75%-ot megállapítani.

Dr. Wilhelm József: Egyetért a 75%-kal.

Több hozzászólás nem volt, a képviselőtestület 8 szavazattal 0 ellenében az alábbi határozatot hozta:

10/1992. számú határozat

A képviselőtestület mint munkáltató az 1991. évi XCII. Törvény 1. szak. /3./ bekezdése értelmében a betegszabadságot igénybevevő dolgozó részére betegszabadsága időtartamára átlagkeresetének 75%-át fizeti.

Dr. Schmidt József polgármester: A mozit meghirdettük, több érdeklődő van már, aki bérbe venné. Megfontolandó, hogy csak a vetítési jogot adjuk-e ki, vagy az egész helyiséget?
Dr. Pálos Ferenc: A bérlőnek még fizethetünk bérleti díjat a terem használatáért, ha igénybe kívánjuk venni valamilyen rendezvény tartására. Szerinte az érdeklődők írjanak pályázatot, írják le céljaikat, elképzeléseiket és milyen összeget képzelnek el bérleti díjként.

Szödényi István: Várjuk meg a pályázatokat és csak utána döntsünk.

Dr. Schmidt József polgármester: A szerződésben kikötjük, hogy évi 6 alkalommal használjuk a helyiséget, és nem fizetünk bérleti díjat.

Hegedűs György: Ha nemcsak a mozit adjuk bérbe, nem kérdőjelezzük meg a műv. ház létét? A megmaradt 4 helyiségből mi lesz vonzó egy vállalkozó számára? Szerinte a fellépések szervezése maradjon a műv. házé. Csak a mozit, az előterét és a színpadot adjuk ki.
Peteli József: Szerinte bárki veszi bérbe a mozit nem lesz nyereséges, mivel a mozinak óriási energia költsége van.

Hetényi Ádámné: A mozi havi kiadása 40 e Ft. Nívós előadások tartása sokba kerül és bevételben nem jön be, tehát ráfizetéses.

Dr. Schmidt József polgármester: Ki ért egyet azzal, hogy tárgyalási alapként 5 e Ft/hó összegből induljunk ki, és az érdeklődők írásban nyújtsák be pályázatukat.

Több kérdés, hozzászólás nem volt, a képviselőtestület 5 szavazattal 3 ellenében az alábbi határozatot hozta:

11/1992. számú határozat

A képviselőtestület a mozi bérleti díját – tárgyalási alapként – 5 e Ft/hó összegben állapítja meg.

Hegedűs György: Mivel az előző ülésen döntés nem született Nédó Péter és felesége kérelmében, ezért ezt most újra kell tárgyalnunk.

Szödényi István: Korábban az OTP adta ezt a fajta támogatást és nem vizsgálta az anyagi hátteret, javasolja mindenképpen megadni a támogatást a fiataloknak.

Dr. Pálos Ferenc: A segélyeket – bármilyen fajta legyen is – igazságosan elosztani nem lehet. Sok esetben ellenségeket szerzünk magunknak.

Draskovits Pál: Tartsuk fenn olyan esetre, ha nagyon szükséges.

Hetényi Ádámné: Szerinte rendeletet kellene alkotni, - pontokba szedni a feltételeket – úgy, mint az eseti szociális segélyekre.

Több hozzászólás nem volt, a képviselőtestület 4 szavazattal 4 ellenében határozatot nem hozott, tekintettel arra, hogy a polgármester nem kívánt élni a döntési jogával.

A következő ülésen újra tárgyalni kell a kérelmet.

Dr. Schmidt József polgármester: Ismerteti ifj. Mihálka Lajos kérelmét, mely szerint a Dózsa Gy. utcában egy közvilágítási lámpa elhelyezését kéri.
A Tüzép környékén is szükséges lámpa elhelyezése, valamint a Széchenyi utca elejére is. Ez mintegy 70-80 e Ft költséget jelentene.
Kérdés, hozzászólás nem volt, a képviselőtestület 8 szavazattal 0 ellenében az alábbi határozatot hozta: 

12/1992. számú határozat

A képviselőtestület elrendeli, hogy a Dózsa Gy. utcában, a Szabadság tér Tüzép felöli oldalán, valamint a Széchenyi u. 1. sz. ház elé közvilágítási lámpa kerüljön elhelyezésre.

Határidő: megrendelésre azonnal

Felelős: dr. Schmidt József polgármester

Peteli József: A szeszfőzdétől a hídig a járda rossz állapotban van, balesetveszélyes.

Dr. Wilhelm József: Kérése a testület felé, hogy az átmeneti törvény értelmében Érdekegyeztető Fórumot alakítson. Később írásban előterjesztik kérelmüket.

Peteli József: A kisgazda párt vasárnap tart ülést, utána hozza javaslatát, dunafalvai személy is kerüljön megválasztásra a Fórumba ehhez ragaszkodik, mivel dunafalvaiaknak is van Szekcsőn érdekeltségük.

Több tárgy nem volt, a polgármester megköszönte a megjelentést, és az ülést 18.15 órakor bezárta.

Kmft.


Dr. Schmidt József
Hegedűs György

polgármester 
körjegyző 
Dunaszekcső község Polgármesterétől
2/1992.

Meghívó

Dunaszekcső község Önkormányzati Képviselőtestülete 1992. január 29-én (szerda) délután 16 órai kezdettel ülést tart, melyre meghívom.

Az ülés helye: a községháza tanácskozó terme

Napirendi pontok:

1.) Lejárt határidejű határozatok, két ülés között történtek

Előadó: dr. Schmidt József polgármester

2.) Falugyűlés előkészítése

Előadó: dr. Schmidt József polgármester

3.) Beszámoló a Balatonmáriafürdői Ifjúsági Tábor 1991. évi működéséről

4.) Egyebek

A 2.) napirendi ponthoz írásos anyag mellékelve!

Dunaszekcső, 1992. január 21.



Dr. Schmidt József



polgármester 

4/1992.

20 pl. 

Falugyűlés

1992. 02. 10.

A Dunaszekcsői Önkormányzat Képviselőtestülete nevében szeretettel üdvözlök mindenkit, aki ma este itt megjelent. A képviselőtestület Szervezeti és Működési Szabályzatában előírta, hogy a régebbi gyakorlatnak megfelelően évente egy alkalommal falugyűlést kell rendezni, mivel ez az egyetlen lehetőség arra, hogy a község vezető testülete a lakosság széles rétegével szemtől szembe találkozzon.

A rendszerváltás óta, vagy megválasztásunk óta egy év eltelt. Beszámolómban az elmúlt év eseményeit, eredményeit, munkáját szeretném összefoglalni és a jövőre vonatkozó terveinkről, elképzeléseinkről nyilatkozni.

Bevezetésül néhány gondolat az országos politikáról, az úgynevezett nagypolitikáról.

Ismert tény, hogy az országgyűlési választásokon a vezető kormánypárt, a helyhatósági választásokon pedig a legnagyobb ellenzéki párt jelöltjei illetve a független jelöltek kerekedtek felül. 

Ennek a politikai helyzetnek vannak előnyei, és vannak hátrányai. 

Legfontosabb előnye, hogy a hatalom országos szinten is kétpólusúvá vált, amely a demokrácia kifejlődésének, kiszélesedésének kedvez. Ez az előny általános jelentőségű.
A hátrányos oldal sajnos a helyi önkormányzatokat sújtja. A képviselőtestületek többségénél a kormánypártok kisebbségben vannak, ezért  a kormány intézkedésein bizony sokszor észlelhető finoman fogalmazva az önkormányzatbarát politizálás hiánya. („Nyomják Krahácsot”)

Mivel azonban ez a fórum nem nagypolitikai beszámolóra kíváncsi (azt hallhat és olvashat a sajtóban eleget), és községünkben egyébként sincsenek pártpolitikai csatározások, valamint a demokratikusan választott képviselőtestület minden tagja a párton kívüli, ezért ilyen rövid politikai bevezető után rögtön a helyi gyakorlati kérdések tárgyalására térek rá.

A beszámolómban 3 főbb témakör köré csoportosítom mondanivalómat:

1.) Az önkormányzat intézményeit érintő kérdések

2.) Általános községpolitikai feladatok

3.) Az idei év tervei

Intézmények

A helyi önkormányzat a következő intézmények fenntartásáról és működéséről gondoskodik.

- Általános iskola (Bárral közösen)

- Óvoda (I-II.)

- Művelődési ház (mozi)

- Könyvtár (Falu TV szerkesztősége, stúdió)

- ÖNO (házi szoc. gondozás)

- Napköziotthon konyha

- Orvosi rendelők (tanácsadó)

- Balatoni tábor

- Polgármesteri hivatal.

Önkormányzatunk legnagyobb intézménye az általános iskola, amelyet a bári önkormányzattal közösen tartunk fenn és működtetünk. A költségeket a két község lakosságának arányában osztjuk meg.
Az általános iskolai oktatásra tanulónként 44 ezer forint állami támogatást kaptunk 1991-ben, amelyből 30 ezer forintot általános iskolai feladatokra, 14 ezer forintot pedig nemzetiségi oktatási feladatokra javasolt felhasználni a parlament. Az iskolát a napközi-otthoni ellátással közösen kezeljük, mert szorosan összetartoznak, hiszen egy épületben működnek.

A képviselőtestület a napközi-otthoni ellátás fenntartását is szükségesnek tartja amíg erre igény jelentkezik a lakosság részéről még akkor is, ha erre külön állami támogatás nem jár, és nem is tartozik a kötelezően ellátandó feladatok közé.

Az 1991-es év során végül is önkormányzatunk tanulónként 45 ezer forintot, vagyis az állam által adott összegnél tanulónként ezer forinttal többet költött. Ez az összeg elég volt ahhoz, hogy az iskola zavartalanul működhessen egész és során, ezenkívül még fejlesztésre és felújításra is jutott pénz.

Nézzük meg melyek azok a nagyobb volumenü beruházások amelyek 1991-ben az iskolában történtek.

1.) A „B” épület gáztüzelésű központi fűtéssel való ellátása 

2.) 1 db tanterem építése nemzetiségi oktatás céljára

3.) A nemzetiségi oktatás színvonalának javítását szolgáló nagyobb értékű technikai berendezések vásárlása.

Az óvodai ellátásra önkormányzatunk gyermekenként 20 ezer forint állami támogatást kapott, ezzel szemben erre a célra gyermekenként 39 ezer forintot költöttünk. A számokból jól látszik, hogy alaposan meg kellett toldanunk az állami támogatást, de a képviselőtestüelet ennek ellenére úgy döntött, hogy mindkét óvodát fenn kell tartani és működtetni kell a lakosság érdekében. Az óvoda működéséhez szükséges tárgyi és személyi feltételeket is  folyamatosan biztosítottuk.

A művelődési ház működéséhez szükséges anyagi eszközök is rendelkezésre álltak, de köztudott, hogy a kultúrházak rendeltetésszerű igénybevétele országos szinten is visszaesett az igények jelentős csökkenése miatt, amelynek okait itt nem kívánom részletezni. 
Kiemelkedő a művelődési ház keretében eredményesen működő tánccsoport és egy-két klubfoglalkozás. 

A szintén ide tartozó mozi ugyan nem hoz nyereséget, de a testület úgy döntött, hogy szükséges továbbra is működtetni a csökkent kihasználtsági fok ellenére is.

A könyvtár olvasótábora nem csökkent, profilját több irányban is bővítette, többek között itt működik a helyi falutévé stúdiója és szerkesztősége is, ezenkívül megtalálható a könyvtárban az autóbusz-menetrend, a képviselőtestület üléseiről készült jegyzőkönyvek, és más szolgáltatások is igénybe vehetők.

Az itt működő „Falutévé” műsorairól csak annyit: igaz, hogy a lakosságnak csak kb. a fele tudja nézni egyenlőre, de reméljük, hogy műsorai hozzájárulnak a lakosság objektív tájékoztatásához és elérik azt, hogy az emberek elsőkézből, és nem pletykaszinten feltupírozottan értesüljenek a község életéről, az itt történő lényeges közéleti és egyéb eseményekről.

Az Öregek Napközi Otthona és a ház szociális gondozás szolgáltatásai iránt egyre nagyobb az igény, hiszen ez az intézmény elsősorban az idős, beteges és szegény emberek támogatásában segít. Kapacitáshiány miatt nem kellett elutasítani senki az új jelentkezők közül tavaly. Ebben az intézményben nagyobb beruházásként a központi fűtés gázfűtéssé való átalakítása történt meg tavaly. 

A Központi konyhát (napközi konyha) tavaly még az önkormányzat működtette, azonban az évi másfél millió forintos működési költség arra késztette a képviselőtestületet, hogy valamilyen vállalkozónak bérbe adja. Ez sikerült is olyan feltételekkel, hogy 1992. január 1-től a gyermek- és szociális közétkeztetés évi másfél millió forint helyett kb. félmillió forintba fog kerülni az önkormányzatnak, változatlan étkeztetési feltételek mellett. Vagyis a megtakarítás évi 1 millió forint, ami egy ilyen község életében nem kis összeg.
Az egészségügyi ellátás működési feltételeit tekintve már 1991-ben is gyakorlatilag független volt az önkormányzattól, ugyanis közvetlenül a társadalombiztosítástól kapta a működéséhez szükséges pénzt, és ez a folyamat az idén még tovább folytatódik: az orvosok vállalkozók lesznek, és a társadalombiztosítóval kötött szerződés szerint fogják végezni munkájukat, amelyet az önkormányzatok a felszerelt rendelők rendelkezésre bocsátásával egészítik ki.

Az orvosi ellátás egyébként zökkenőmentes, folyamatos volt az előző évben is és nyugodt lelkiismerettel állítható, hogy a környék messze legjobban felszerelt rendelője áll a lakosság rendelkezésére.

A rendelőhöz tartozó eladott présház árából itt is megtörtént a gázfűtés kialakítása.

Új intézményként működik a Balatonmáriafürdői Ifjúsági Tábor, amely tavaly került önkormányzati tulajdonba.

Ez a tábor az évtizedes használat és pénzráfordítás hiánya miatt úgy elhasználódott, hogy felújításához szükség volt egy tőkeerős partner bevonására, amely a szajki TSZ volt. 

Ennek segítségével sikerült a tábort oly mértékben felújítani, hogy az most hosszú távon is alkalmas a kutúrált üdültetésre.

Mindennek azonban ára is volt: a szajki TSZ ugyanis 2 millió forintért épített egy új kiszolgáló-épületet és ennek fejében ha tulajdonjogát tekintve nem is, de működtetését tekintve közös intézménynek számít, ami azt jelenti, hogy az üdültetési jogok a fél között egyenlőek.

Mindkét félnek az a véleménye, hogy a tábor elsősorban gyermeküdültetést szolgáljon, haszonra nem törekszünk, a gyermekek üdültetése minél olcsóbb legyen.

Nem nevezzük intézménynek, de működését nézve annak tekinthető a Polgármesteri Hivatal  is, amelyet sokszor egyszerűen csak községházának neveznek a legtöbben. A hivatal a jegyző vezetésével elsősorban azért működik, hogy a képviselőtestület döntéseinek végrehajtásáról gondoskodjon, vagyis az önkormányzat ügyeit intézze.
Ezt a feladatát eddig zökkenőmentesen látta el, gyakorlatilag kötetlen félfogadási idejével egész nap a lakosság rendelkezésére állt.

A kezdeti rosszindulatú híresztelések ellenére ez az egyetlen intézmény, ahol az elmúlt évben a működtetésen kívül semmiféle említésre érdemes beruházás nem történt.

Sem nagyarányú bútorvásárlás, sem más fejlesztés egész évben nem volt, pedig az épületre ugyancsak ráférne egy felújítás

1991. januárjában csaknem minden  intézményt és a polgármesteri hivatalt érintően úgynevezett karcsúsítási programot hajtottunk végre, amelynek során egyetlen dolgozót sem kellett elküldeni, de többüknél csökkentett munkaidőben csökkentett bérrel való foglalkoztatásra tértünk át, és így önkormányzati szinten évi 1 millió Ft bérmegtakarítást értünk el, amelyet más közérdekű célokra fordítottunk.

Röviden ennyit az intézményekről, és most következzenek az egyéb községpolitikai feladatok, amelyek körébe sok minden tartozik.

Községpolitikai feladatokra 1991-ben ………….forintot fordítottunk, amely a költségvetés …….%-a. 

A legnagyobb összeget – 5 millió forintot – a község ivóvíz ellátásának javításán belül az ivóvíz minőségének javítására költöttünk. Ennek következtében elmondható, hogy 1992. május 1-től ivóvizünkben sem vas, sem klór nem lesz, vagyis a csapvíz nem lesz vörös és nem lesz büdös. Ezt a folyamatot az idén a mennyiség növelésével és kiegyenlítettebbé tételével szeretnénk folytatni.
A futballpályán építendő új, nagy kapacitású keverőtárolóval elérjük azt, hogy a község legmagasabb pontján sem lesz nyáron vízhiány. Ez újabb 5-6 millió forintba fog kerülni, és ehhez állami céltámogatást is igényeltünk.

Következő nagyértékű beruházásunk az új szennyvíz és szeméttelep létesítése volt, amely 2,5 millió forintba került. Ennek munkálatai a vége felé járnak, és remélhetően április 1-től sikerült megszabadítanunk az Újvárosiakat és a környéken lakókat a szemét és szennyvíztelep egészségre ártalmas hatásától és bűzétől.

Gondot fog okozni a régi telep megszűntetése, mert lesznek akik továbbra is oda fogják hordani a szemetet és a szennyvizet, de ezt csak lakossági összefogással lehet megakadályozni: jelenteni kell, hogy kik járnak illegálisan a régi szemét- és szennyvíztelepre.

Jelentős összeget: …………. forintot fordítottunk a járda- és útfelújításra.

A következő utcákban történt járdafelújítás 1991-ben: Fok u., Széchenyi u., Rétiék előtt, Felszabadulás u., temető felé vezető úton, Szabadság téren.

Útfelújítás zúzott kővel: Baross u., Fok u., József A. u..

Itt szeretném elmondani azt, hogy teljes mértékben önkormányzati pénzből általában csak a nagyforgalmat lebonyolító járdákra futja, a kisebb forgalmú járdák felújítására továbbra is vonatkozik, hogy építőanyagot (járdalap, homok) ingyen adunk, ha a munkát az ott lakók társadalmi összefogással végzik el. 
A gázvezeték-építés során a kivitelezők sok helyen hanyagul, vagy egyáltalán nem végezték el az útburkolat helyreállítását.

Hamarosan letelik az egy év, amikor ezek a helyek újra fel lesznek mérve, és a kivitelező kötelessége lesz a hibák teljes kijavítása.

Szociálpolitikára …….. forintot költöttünk, de ki kell hangsúlyoznom, hogy az eseti segélyezésre beütemezett pénzösszegnek csak töredékét használtuk fel. Ha már itt tartunk, akkor néhány szót ennek indoklására is el kell mondanom, annál is inkább, mert ezen a téren terjed a faluban a legtöbb valótlan hír. A segélyezés olyan mint a foci; mindenki ért hozzá, és mindenki szidja.

Két tábor van: az egyik aki kér segélyt, de nem kap, és ezért szidja, a másik, aki nem kér segélyt, de szerinte, aki kap, az nem érdemli meg és ő ezért szidja az önkormányzatot. Vagyis ebben az ügyben nem lehet igazságosan eljárni. Ebből a felismerésből kiindulva a képviselőtestület nagyon szigorúan és pontosan meghatározta, és ezzel együtt alaposan leszűkítette azoknak a körét, akik eseti segélyt kaphatnak.

Ezek: 
1.) Akit természeti csapás sújtott, vagyis akiket elemi kár ért (villámcsapás, árvíz, partszakadás, stb.)

2.) Aki önhibáján kívül hirtelen anyagi válsághelyzetbe került (pl. hirtelen elvesztette minden jövedelemforrását, súlyos betegség miatt magatehetetlenné vált stb.)

3.) Azok a sokgyermekes (legalább 3 gyermek) családok, akiknek gyermekeik számához viszonyítva alacsony a jövedelmük. (Szekcsőn nagyon kevés sokgyermekes család van.)

Minden ellenkező híresztelés rosszindulatú, általában irigységtől fakadó pletyka, amely régebben hallott vagy történt dolgokra épül.
A segélykérelmeket egy állandó bizottság bírálja el az előbb felsorolt szempontok figyelembe  vételével. 

Fiatal házasok letelepedéséhez nyújtunk segítséget úgy, hogy ha házat vásárolnak, vagy építenek községeinkben, akkor 100 ezer forintig terjedő támogatást kaphatnak, amelyet nem kell visszafizetniük. Tavaly 3 ilyen eset volt.

A szociálpolitikai célokra egyébként elég nagyösszegű támogatást kap önkormányzatunk, amelyet elsősorban az ÖNO és a házi szoc. gondozásra valamint a gyermekélelmezés támogatására fordítunk.

Év közben adódott több olyan előre nem látható feladat is, amelyet meg kellett oldanunk.

Ilyen pl. a téli időszakban a lakosság fűtőolaj ellátásának megszervezése, mert a magántulajdonba került benzinkúton ezen a télen fűtőolajat nem árultak, de a tulajdonosok biztosra ígérték, hogy az idei évben komoly fejlesztést hajtanak végre és fűtőolajat is árulnak majd.

A község életéből még néhány dolog említésre érdemes.

Ilyenek:

1.) A sportkör megújult, új vezetősége van, szakosztályai működnek, labdarúgó csapatunk eredményei felfelé ívelők.

2.) Lakossági kezdeményezésre és összefogással kiépült a kábeltévé hálózat, amelynek népszerűségét bizonyítja, hogy egyre több az utólagos bekötés iránti kérelem. Erre épülve működik a már említett helyi stúdió is, amely a lakosság tájékoztatását szolgálja.

3.) A közbiztonság sajnos romlik, de ez országos szinten is így van. Sajnos nő a betörések száma, az utóbbi időben az iskola volt betörők legkedveltebb célpontja.
Célszerű és gazdaságos az ilyen helyeken korszerű riasztóberendezések felszerelése. 

Lakossági vagyonvédelmi csoportok szerveződése eddig nem járt sikerrel.

Nézzük, hogy az állami támogatásokon kívül melyek voltak azok a pénzforrások, amelyek lehetővé tették az eddig említett feladatok ellátását.

1.) Karcsúsítási program

2.) Ingatlan eladások, bérbeadások (Rév utcai szolg. lakás, volt pártház, napköziotthon konyha, háztelkek)

3.) Önkéntes lakossági hozzájárulás 1991-ben helyi adó kivetése helyett ezzel próbálkoztunk, de sajnos csak jelentéktelen összeg folyt be. Ennek nagy szerepe van abban, hogy az idén nem kerülhettük el a helyi adó kivetését, amelyről majd még néhány szót szólok.

Az önkormányzati vagyonról szóló törvény következményeként néhány új vagyontárggyal gazdagodhattunk (vagy szegényedtünk).

Ilyenek:

1.) A helyi révátkelés (Dunafalvával közösen) amely eddig mindig veszteséges volt

2.) A Duna-holtágak közül a Telelő, a Kis-Duna, Kenderáztató (a horgászegyesület majd talán tud vele valamit kezdeni)

3.) A helyi vízmű és vízvezeték hálózat (40 éves volta nem sok jóval kecsegtet, de talán a vízdíjat tudjuk csökkenteni valamelyest)

Jelszó: ajándék lónak ne nézd a fogát!

Az említett vagyontárgyak átadása mos van folyamatban, lehet, hogy az egész év rámegy, mire befejeződik.

A helyiségbérletek megszaporodása, az új üzletek sorozatos megnyitása azt az örvendetes tényt bizonyítja, hogy az általános szegényedés ellenére a vállalkozói kedv mégiscsak nőni látszik, és ennek egy haszna biztosan van, mégpedig az, hogy nő a foglalkoztatottság községünkben. (Pl. benzinkút, volt pártház, napközi otthon bérlői stb.)

Ennyit kívántam röviden elmondani az elmúlt évről, és hogy ez így is kissé hosszúra sikerült, az talán azt is bizonyítja, hogy mégiscsak történt néhány dolog tavaly is ebben a községben. 

Néhány mondatot még arról is kívánok mondani, hogy mik az idei terveink.

Intézményeknél:

· az iskola elavult villanyhálózatának milliós nagyságrendű felújítása (min. 1 millió Ft)

· a tornaterem beázó tetejének megfelelő szigetelése (min. 1 millió Ft)

· az iskola kivételével az összes intézmény és a községháza gázfűtésre való átszerelése, a könyvtár központi fűtéssel való ellátása (1,5 m forint)

Községpolitikában

· Járdafelújítás az Ady E. u. páratlan oldalán végig, és még néhány rövidebb szakaszon

· Járdafelújítás a község központjában (a községháza kapujától a országútig vezető járda, a gyógyszertártól a Bokor-közig tartó járda)

· Néhány helyen zúzott kővel történő útjavítás

· Az iskola előtti tér (volt piactér és környéke) rendezése és szilárd burkolattal való ellátása.

· Az iskolaudvarban lévő műemlék-jellegű ház felújítása

· Ivóvíz ellátás további javítása

Ezek azok a nagyobb feladatok, amelyeket az idén szeretnénk megoldani, de természetesen az év közben is és most is több dologgal bővülhet a lakosság kérése és elképzelése figyelembe vételével.

Költségvetésünk szabadon elkölthető összegének egy részét az idén először kivetésre kerülő helyi adó bevételei fogják alkotni. Mivel ez új fogalom, ezért néhány gondolatot erről is mondanék.

Említettem, hogy tavaly nem vetettünk ki helyi adót, de a helyette meghirdetett önkéntes támogatás nem váltotta be a hozzá fűzött reményeket. Egy önmagáért beszélő adat.

Tavaly kötelezően el kellett törölni a boradót, amely önkormányzatunknak 600 ezer fornt bevételi veszteséget okozott, helyette befolyt 100 ezer forint önkéntes adomány.

Az idén január 1-től az országgyűlés minden helyben befolyó adót kötelezően eltörölt, helyette „melegen ajánlotta” az önkormányzatoknak a helyi adók kivetését. (Jelszó:: ne az állami vezetésre, hanem az önkormányzatokra haragudjon a lakosság.)

Mivel az összes adó eltörlése már nagyon érzékenyen érinti az önkormányzat költségvetését – és mivel adót, amióta világ a világ, mindig és minden társadalmi rendszerben kellett és kell fizetni – ezért a képviselőtestület úgy döntött, hogy helyi adót vet ki, mégpedig annak 2 fajtáját.

Ezek: építményadó és

          Idegenforgalmi adó.
Anélkül, hogy most részletezném az adórendelet ismertetését azt mindenképpen el kell mondanom, hogy a megfogalmazásnál olyan körültekintően jártunk el, hogy ezek a helyi adók az átlagos, vagy annál alacsonyabb életszínvonalon élő családokat nem érintik.

Sajnos a parlament, de főként a kormány az önkormányzatokat előretolt ütközőpajzsnak igyekszik használni a lakossággal szemben, és ezért sokan és sokszor indokolatlanul is a helyi vezetést szidják az emberek. Pedig tessék  elhinni azt, hogy az emberek terheinek növekedésében és az életszínvonal csökkenésében vajmi kevés szerepe van a helyi önkormányzatnak községünkben és valószínű másutt is.

Beszámolóm végén kérem a jelenlévőket, mondják el véleményeiket a hallottakról, a képviselőtestület működéséről, vessék fel problémáikat, jelezzék a jövőre vonatkozó elképzeléseiket.

Köszönöm, hogy meghallgattak!

Dunaszekcső, 1992. január 21.



Dr. Schmidt József

